Două adolescente din Breaza, în vârstă de 13 și 16 ani, au fost date dispărute miercuri seară. Adolescentele au plecat de la școală, dar nu au mai ajuns acasă. O a treia tânără, în vârstă de 15 ani, a fost dată dispărută în aceeași zi, la Urlați. Toate cele trei tinere au fost găsite noaptea trecută.
Polițiștii prahoveni au fost în alertă, miercuri, după ce a fost raportată dispariția a două adolescente din Breaza, dar și a unei tinere din Urlați.
Primele două adolescente, potrivit Inspectoratului Județean de Poliție Prahova, cele două adolescente din Breaza au fost identificate, în cursul nopții, de către polițiștii TF.
Minorele au fost depistate în zona gării din Giurgiu și, din primele verificări, nu au fost victimele niciunei infracțiuni.
Se pare că cele două tinere au decis să se plimbe singure. Acestea au povestit că au vrut să ajungă la Timișoara. În gara din Giurgiu au fost identificate.
"Din primele verificări, acestea nu au fost victimele niciunei infracțiuni", a precizat IPJ Prahova.
În cazul adolescentei din Urlați, aceasta a fost identificată de polițiști pe raza localității, în timp ce se întorcea acasă. Aceasta a povestit că, în cursul zilei de ieri, a fost la Râfov, tot cu intenția de a se plimba, alături de mai multe adolescente și adolescenți prieteni. În momentul în care a fost depistată tânăra era singură.
"Din primele verificări, aceasta nu a fost victima niciunei infracțiuni", a precizat IPJ Prahova.